Timol-moordsaak: Rodrigues hoor nie oor aansoekJoao Rodrigues in die Johannesburgse hooggeregshof (Oktober 2018) (Foto: Itumeleng English/African News Agency) Joao “Jan” Rodrigues (80), voormalige veiligheidspolisielid wat vervolg word in verband met die dood van die apartheidsaktivis Ahmed Timol, se saak is Maandag uitgestel. Daar is verwag dat uitspraak gelewer sou word rakende Rodrigues se aansoek dat sy vervolging permanent gestaak word. Dit het egter nie gebeur nie en die saak is tot 9 Mei uitgestel. Rodrigues se aansoek is op 28 en 29 Maart voor ŉ volbank regters in die hooggeregshof in Johannesburg aangehoor. Adv. Jaap Cilliers SC, Rodrigues se regsverteenwoordiger, het in die aansoek aangevoer dat sy kliënt voordeel moet trek uit die amnestie wat oudpres. Nelson Mandela aangekondig het vir politiek gemotiveerde misdaad wat voor 1994 gepleeg is. Cilliers het ook aangevoer dat Rodrigues onbillik aangekla is van die moord op Timol sonder afdoende bewyse. Hy het gesê daar was onredelike vertragings en het die staat blameer wat Rodrigues aangekla het in verband met ŉ voorval wat meer as drie dekades gelede plaasgevind het. “Hoe kan ŉ 80-jarige man homself verdedig teen hierdie vae bewerings?” het Cilliers aangevoer. Hy het gesê ŉ verhoor teen Rodrigues sal onregverdig wees omdat die twee beamptes wat hom saam met Timol in die vertrek agtergelaat het reeds dood is en dus nie kan getuig nie. Rodrigues is die laaste persoon wat Timol lewend gesien het. Sy getuienis was die kern van die ondersoek in 1972 wat bevind het Timol het sy eie lewe geneem toe hy van die 10de verdieping van die John Vorster-pleingebou in Johannesburg gespring het. Die uitspraak is in Oktober 2017 deur ŉ hof omgekeer ná ŉ lang veldtog deur sy familie en daar is bevind dat hy vermoor is. Timol was 29 jaar oud toe hy in Oktober 1971 in Johannesburg in hegtenis geneem is. Hy is vyf dae later dood.